wickkiey/tamil-wikipedia-markdown huggingface dataset:
# உண்டான் தீவு கலங்கரை விளக்கம்



**உண்டான் தீவு கலங்கரை விளக்கம்** (மலாய்: *Rumah Api Pulau Undan*; ஆங்கிலம்: *Undan Island Lighthouse*) என்பது மலேசியா, மலாக்கா மாநிலத்தில் மலாக்கா நீரிணையில் அமைந்துள்ள ஒரு கலங்கரை விளக்கம். மலாக்கா கடற்கரையில் இருந்து 25 கி.மீ. தொலைவில் மக்கள் வசிக்காத தீவில் உள்ளது.  

இந்த தீவு மலாக்கா மாநிலத்திற்குச் சொந்தமானது. இந்தச் சிறிய தீவில் நிரந்தரமான குடியிருப்பாளர்கள் எவரும் இல்லை. ஆனால் எப்போதும் ஒரு கலங்கரை விளக்கக் காவலரும் மற்றும் பராமரிப்பு ஊழியர்களும் தொடர்ந்து கண்காணிப்பில் இருந்து வருகிறார்கள்.  

## வரலாறு
இந்தக் கலங்கரை விளக்கம், 1879-ஆம் ஆண்டு, இங்கிலாந்து, பர்மிங்காம் சான்ஸ் பிரதர்ஸ் *(Chance Brothers and Company)* எனும் நிறுவனத்தால் வடிவம் அமைக்கப்பட்டது. 1880-ஆம் ஆண்டில் கட்டி முடிக்கப்பட்டது.  

மலாக்கா நீரிணை வழியாகப் பயணிக்கும் கப்பல்களுக்கு ஒரு கலங்கரை விளக்கமாக இருந்தது. இந்தக் கலங்கரை விளக்கம் எண்கோணத்திலும்; மற்றும் உருளை வடிவத்திலும் உள்ளது.  

### கூழைக்கடா கடல் பறவை

உண்டான் தீவு, மலாக்கா நீரிணையில் உள்ள புலாவ் பெசார் தீவுக்குப் பின்னால் மறைந்துள்ளது. முந்தைய காலங்களில், பிரித்தானியர்களால் இந்தக் கலங்கரை விளக்கம் கட்டப் படுவதற்கு முன்பே, இந்தத் தீவு கடற்கொள்ளையர்களின் மையமாக அறியப்படுகிறது.  

உண்டான் தீவு என்ற பெயர் ஒரு காலத்தில் இந்தத் தீவிலும் அதைச் சுற்றியுள்ள பகுதிகளிலும் வாழ்ந்த கூழைக்கடா கடல் பறவையால் வந்ததாகக் கூறப்படுகிறது. மலாய் மொழியில், "உண்டான்" என்றால் கூழைக்கடா பறவையைக் குறிக்கிறது.
# வெள்ளை வால் ஈப்பிடிப்பான்


**வெள்ளை வால் ஈப்பிடிப்பான்** (*White-tailed flycatcher*)(*லியூகோப்டிலோன் கான்க்ரீட்டம்*) என்பது *மஸ்கிகாபிடே* குடும்பத்தில் உள்ள ஒரு பறவை சிற்றினமாகும். இது ***லுயூகோப்டிலோன்*** என்ற ஒற்றை சிற்றினத்தினைக் கொண்ட பேரினமாகும். 2022க்கு முன், இது *சையோனிரசு* பேரினத்தில் வகைப்படுத்தப்பட்டது. ஆனால் 2021 தொகுதிபிறப்பு ஆய்வின் அடிப்படையில் பன்னாட்டு பறவையியல் மாநாட்டில் *லுயூகோப்டிலோன்* என மறுவகைப்படுத்தப்பட்டது.  

இது புரூணை, சீனா, இந்தியா, இந்தோனேசியா, லாவோஸ், மலேசியா, மியான்மர், தாய்லாந்து மற்றும் வியட்நாம் ஆகிய நாடுகளில் காணப்படுகிறது. இதன் இயற்கை வாழ்விடங்கள் மிதவெப்பமண்டல அல்லது வெப்பமண்டல ஈரமான தாழ் நில காடுகள் மற்றும் மிதவெப்பமண்டல அல்லது வெப்பமண்டல ஈரமான மலைக் காடுகள் ஆகும்.
# சிங்கரிப்பாளையம் குத்துக்கல்: பெருங்கற்கால நினைவுச்சின்னம்

**சிங்கரிப்பாளையம் குத்துக்கல்: பெருங்கற்கால நினைவுச்சின்னம்** என்பது திருப்பூர் மாவட்டம், குண்டடம் வட்டம், சிங்கரிப்பாளையம் கிராமத்தில் கண்டறியப்பட்ட பல நூற்றாண்டுகள் தொன்மையான குத்துக்கல்லைக் குறிக்கும். இந்தக் குத்துக்கல்லை தொல்லியல் ஆய்வாளர் குழு ஒன்று 2015 ஆம் ஆண்டு நவம்பர் மாதத்தில் கண்டறிந்துள்ளது.  
## குத்துக்கல்: விளக்கம்
குத்துக்கல் என்பது வரலாற்றுக்கு முந்திய காலத்தில் நிலைக்குத்தாக நடப்பட்டு உயரமாக நிமிர்ந்து  
நிற்கும் கல் ஆகும். இதனை செங்குத்துக்கல் எனலாம். வரலாற்றுக்கு முற்பட்ட காலத்தில் இறந்தோருக்கு அமைக்கப்பட்ட நினைவுச்சின்னம் இதுவாகும். தமிழ் நாட்டில் இறந்தோரின் நினைவாக நடப்பட்ட குத்துக் கற்கள் வழிபடப்பட்டுள்ளன.  

தமிழ் நாட்டில் ஈரோடு, கரூர், கோவை, சிவகங்கை, தர்மபுரி, திருப்பூர், திருவண்ணாமலை, தேனி ஆகிய மாவட்டங்களில் குத்துக்கற்கள் கண்டறியப்பட்டுள்ளன. வேம்பூர், திருப்பூர் மாவட்டம், நரசிங்கம்பட்டி மதுரை மாவட்டம், குமரிக்கல்பாளையம், கொடுமணல், ஈரோடு மாவட்டம், முக்குடி, வேலம்பாளையம், ஈரோடு மாவட்டம், ஆகிய ஊர்களில் காணப்படும் குத்துக்கற்கள் சிறப்பானவை ஆகும்.  

## சிங்கரிப்பாளையம் குத்துக்கல்
திருப்பூர் மாவட்டம், குண்டடம் வட்டம், சிங்கரிப்பாளையம் கிராமத்தில் பல நூற்றாண்டுகள் தொன்மையான குத்துக்கல்லை தொல்லியல் ஆய்வாளர் குழு ஒன்று கண்டறிந்துள்ளது. உப்பர் ஆற்றங்கரை அருகே அமைந்துள்ள இக்குத்துக்கல்லானது ஆற்றங்கரையில் வாழ்ந்திருந்த ஒரு பழங்காலக் குடியேற்றம் குறித்து அறிந்துகொள்ள உதவுகிறது. 300 செ.மீ (9 அடி 10 அங்குலம்) உயரமுள்ள இந்தக் குத்துக்கல் (Menhir) கல்வட்டங்களால் (Cairns) சூழப்பட்டுள்ளது. கல்வட்டங்கள் என்பன புதைமேட்டில் கரடுமுரடான கற்களால் வட்ட வடிவில் அமைக்கப்பட்ட நினைவுச்சின்னம் ஆகும். குத்துக்கல் (Menhir) மற்றும் நடுகற்கள் (Herostones) எடுப்பது குறித்து சங்க இலக்கியத்தில் குறிப்பிடப்பட்டுள்ளதை கே.பொன்னுசாமி சுட்டிக்காட்டியுள்ளார்.  

பிற்காலத்தில் வாழும் மக்கள் இந்தக் குத்துக்கல்லின் வரலாற்றுச் சிறப்பு மற்றும் தொன்மை குறித்து சிறிதும் அறியாதவாறாய் இதனைச் சுற்றி வேலி அமைத்து, வழிபாட்டு வருகிறார்கள்.
# பெர்சல்பைடு

**பெர்சல்பைடு** (*Persulfide*) என்பது R-S-S-H என்ற வேதி வினைக்குழுவைக் குறிக்கிறது. இரும்பு-கந்தக புரதங்களின் உயிரிணைவாக்க வினையில் இடைநிலை வேதிப்பொருளாக பெர்சல்பைடுகள் கிடைக்கின்றன. சமிக்ஞை மூலக்கூறான ஐதரசன் சல்பைடு தயாரிப்பில் முன்னோடிச் சேர்மமாகவும் பெர்சல்பைடு பயன்படுகிறது.  
## பெயரிடல்
கரிமக் கந்தக சேர்மங்களுக்குப் பயன்படுத்தப்படும் பெயரிடல் பெரும்பாலும் முறைமையற்றது. சில நேரங்களில் பெர்சல்பைடுகள் ஐதரோசல்பைடுகள் என்று அழைக்கப்படுகின்றன. R-S-S-R குழுவுடன் இணைந்துள்ள இருசல்பைடுகளின் குழப்பத்தைத் தவிர்க்க, இருசல்பைடு பிணைப்பின் ஒரு முனையில் H இருகக வேண்டுமென வலியுறுத்தப்படுகிறது.  
## பண்புகள்
தயோல்களுடன் (R-S-H) ஒப்பிடும்போது, ​​பெர்சல்பைடுகள் அசாதாரணமானவையாகும். தனிம கந்தகத்தின் இழப்பைப் பொறுத்து அவை வெப்ப இயக்கவியல் ரீதியாக நிலையற்றவை:  
:RSSH → RSH + 1/8 S<sub>8</sub>  
ஆனால் பெர்சல்பைடுகள் இயக்கவியல் ரீதியாக நிலையானவை.  

S-H பிணைப்பு தயோல்களை விட அதிக அமிலத்தன்மையும் உடையக்கூடிய தன்மையும் கொண்டது. இதை ஒரு பொதுவான பெர்சல்பைடின் பிணைப்பு விலகல் ஆற்றலில் காணலாம். வழக்கமான தயோலை விட 22 கிலோகலோரி/மோல் மதிப்பு பிணைப்பு விலகல் ஆற்றல் கொண்டு பலவீனமானதாக இருக்கும். தயோகளின் 7.5 என்ற pK<sub>a</sub> மதிப்புடன் ஒப்பிடும்போது பெர்சல்பைடுகளின் pK<sub>a</sub> 6.2 மட்டுமேயாகும். எனவே, நடுநிலை pH இல் அயனியாக்கம் செய்யப்பட்ட வடிவத்தில் பெர்சல்பைடுகள் முக்கியமானவையாக உள்ளன.இந்த விளைவு RSS· உருபுகளின் நிலைத்தன்மைக்குக் காரணம் ஆகிறது. (C<sub>6</sub>H<sub>5</sub>)<sub>3</sub>CSSH ஒரு கந்தக மூலமாக செயல்படுகிறது. முப்பீனைல்பாசுபீனுடன் இது வினைபுரிந்து முப்பீனைல்பாசுபீன் சல்பைடையும் முப்பீனைல்மெத்தேன்தயோலையும் கொடுக்கிறது.  

:(C<sub>6</sub>H<sub>5</sub>)<sub>3</sub>CSSH + P(C<sub>6</sub>H<sub>5</sub>)<sub>3</sub> → (C<sub>6</sub>H<sub>5</sub>)<sub>3</sub>CSH + SP(C<sub>6</sub>H<sub>5</sub>)<sub>3</sub>  

## உயிரிணைவாக்கம் மற்றும் வினையூக்கம்
துணைக்காரணிகளான 4-தயோயூரிடின் மற்றும் தயமீன் ஆகியவை பெர்சல்பைடுகளின் செயலால் உற்பத்தி செய்யப்படுகின்றன.  

கார்பன் டைசல்பைடு மற்றும் மெர்கேப்டோபைருவேட்டு ஆகியவற்றின் மக்கும் தன்மையில் பெர்சல்பைடுகள் இடைநிலைகளாகப் பயன்படுத்தப்படுகின்றன.
# விலங்குப் பரிசோதனை



**விலங்குப் பரிசோதனை** (ஆங்கிலம்: *animal testing*) அல்லது **விலங்குச் சோதனை** அல்லது **விலங்கு ஆராய்ச்சி** (*animal research*) என்பது ஆய்வின் கீழ் வைக்கப்படும் உயிரியல் அமைப்பின் செயற்பாட்டை பாதிக்கும் மாறிகளைக் கட்டுப்படுத்த முயற்சிக்கும் சோதனைகளில் மனிதரல்லாத விலங்குகளைப் பயன்படுத்துவதாகும். சுருக்கமாகச் சொன்னால் மனிதத் தேவைகளுக்காக மனிதரல்லாத விலங்குகளின் உயிருள்ள உடலினை ஆய்வுக்கு உட்படுத்துவதாகும். வலியச் சென்று விலங்குகளை வற்புறுத்திச் செய்யப்படும் இந்த அணுகுமுறையானது விலங்குகளை அவற்றின் இயற்கையான சூழல் அல்லது வாழ்விடங்களில் இயல்பாக வாழவிட்டு அதைத் தொலைவிலிருந்து கண்காணிக்கும் கள ஆய்வுகளோடு முரண்படுவதாகும். விலங்குப் பரிசோதனைகள் பொதுவாக பல்கலைக்கழகங்கள், மருத்துவப் பள்ளிகள், மருந்து நிறுவனங்கள், பாதுகாப்புத் துறை நிறுவனங்கள், தொழிற்துறைக்கு விலங்குப் பரிசோதனை சேவைகளை வழங்கும் வணிக நிறுவனங்கள் ஆகியவற்றால் நடத்தப்படுகிறது. விலங்குப் பரிசோதனையின் நோக்கமானது ஒரு உயிரினத்தைப் பற்றிய அடிப்படை அறிவியலை வளர்க்கும் நோக்கில் செய்யப்படும் வெறும் கோட்பாட்டு ஆராய்ச்சியில் (theoretical research) துவங்கி நோய்களுக்கான சிகிச்சை முறைகளைக் கண்டுபிடிப்பது உள்ளிட்ட நடைமுறை முக்கியத்துவம் வாய்ந்த சிக்கல்களுககுத் தீர்வு காண முயலும் பயன்பாட்டு ஆராய்ச்சி (applied research) வரை ஒரு நிறமாலையாக விரிந்து காணப்படுகிறது. பயன்பாட்டு ஆராய்ச்சியின் எடுத்துக்காட்டுகளில் நோய்களுக்கான சிகிச்சை முறைகளை சோதித்தல், இனப்பெருக்கம், பாதுகாப்பு ஆராய்ச்சி, அழகுசாதனப் பொருட்களை உள்ளடக்கிய நச்சுயியல் பரிசோதனை ஆகியவை அடங்கும். கல்வியியலில் விலங்குப் பரிசோதனை என்பது பொரும்பாலும் உயிரியல் அல்லது உளவியல் மேற்படிப்புகளின் ஒரு அங்கமாகத் திகழ்கிறது. இந்த நடைமுறை வெவ்வேறு நாடுகளில் வெவ்வேறு அளவுகளில் சட்டதிட்டங்களால் கட்டுப்படுத்தப்படுகிறது.  

2010-ம் ஆண்டுக் கணக்கின்படி ஜீப்ராஃபிஷ் எனப்படும் மீன் முதலாக முதனி வகை விலங்கினங்கள் வரை விலங்குப் பரிசோதனைகளில் முதுகெலும்புள்ள விலங்குகளின் வருடாந்திரப் பயன்பாடு 10 முதல் 100 மில்லியன் வரை இருக்கும் என்று மதிப்பிடப்பட்டுள்ளது. ஐரோப்பிய ஒன்றியத்தில் ஆராய்ச்சியில் பயன்படுத்தப்படும் விலங்குகளில் முதுகெலும்புள்ள விலங்கினங்களின் எண்ணிக்கை 93% ஆகும். மேலும் 2011-ம் ஆண்டு மட்டும் 11.5 மில்லியன் விலங்குகள் விலங்குப் பரிசோதனைகளுக்காகப் பயன்படுத்தப்பட்டன. ஒரு மதிப்பீட்டின்படி, 2001-ல் அமெரிக்காவில் மட்டும் பரிசோதனைகளுக்காகப் பயன்படுத்தப்பட்ட எலிகளின் எண்ணிக்கை 80 மில்லியன் ஆகும். 2013-ம் ஆண்டின் அறிக்கையின் படி ஆராய்ச்சி விலங்குகளில் எலிகள் உள்ளிட்ட பாலூட்டிகள், மீன்கள், நீர்நில வாழ்வன, ஊர்வன ஆகியவற்றின் பங்கு 85%-க்கும் அதிகமானது என்று அறியப்படுகிறது. 2022-ம் ஆண்டு, அனைத்து மருந்துகளும் விலங்குகளின் மீது பரிசோதிக்கப்பட வேண்டும் என்ற ஐநா உணவு மற்றும் மருந்து அமைப்பான FDA-வின் தேவையை நீக்கும் சட்டமொன்று அமெரிக்காவில் நிறைவேற்றப்பட்டது.  

## இவற்றையும் காண்க
- விலங்குரிமை
- விலங்கு வன்கொடுமை
- விலங்குத் தொழிற்கூட்டு
# பைல் போர்த்தொடர்

**பைல் போர்த்தொடர்** (*Phyle Campaign*) என்பது பண்டைய ஏதென்சில் நடந்த ஒரு உள்நாட்டுப் போராகும். பெலோபொன்னேசியன் போரில் எசுபார்த்தாவிடம் ஏதென்சு தோல்வியுற்றது. இதையடுத்து ஏதென்சில் இருந்த சனநாயக ஆட்சியை நீக்கி சிலவர் ஆட்சியை எசுபார்த்தா திணித்ததது. அதன் ஒரு விளைவே (பார்க்க முப்பது கொடுங்கோலர்கள் ) இப்போர்களாகும். இப்போர் இறுதியில் ஏதெனியன் சனநாயகத்தை மீட்டெடுப்பதில் முடிந்தது.  

## முன்னுரை
முப்பது கொடுங்கோலர்களுக்கு நிதி பற்றாக்குறை இருந்தது. இதனால் அவர்களின் அரசியல் பார்வையோடும் பணக்கார ஏதெனியர்களை துன்புறுத்தினர். இதனால் பலர் எசுபார்த்தாவின் செல்வாக்கையும் மீறி போயோட்டியா மற்றும் கொரிந்துக்கு தப்பிச் சென்றனர்.  

## போர்த்தொடர்

ஏதென்சை ஆண்ட முப்பது கொடுங்கோலர்கள் ஏதென்சின் எல்லையில் உள்ள கோட்டைகளை எசுபார்த்தாவின் மேல் உள்ள நம்பிக்கையாலும், பணப் பற்றாக்குறையின் காரணமாகவும் காவலர்களை வைக்காமல் விட்டுவிட்டனர். இதன் காரணமாக ஏதென்சில் இருந்து நாடுகடத்தப்பட்டு தீப்சில் தஞ்சமடைந்திருந்த சனநாயகவாதிகள் ஒரு படையாக திரண்டு கிமு 404/403 இல் பைல் கோட்டையை எளிதாக கைப்பற்றிக் கொண்டனர். நாடுகடத்தப்பட்டவர்களில் கிளர்ச்சியாளர்கள் ஆரம்பத்தில் சுமார் 70 பேர் மட்டுமே இருந்தனர். அவர்களின் தலைவராக மிதவாத சனநாயகவாதியாக நற்பெயரைக் கொண்டிருந்த திராசிபுலஸ் இருந்தார். அவர் முப்பது சர்வாதிகாரிகளை எதிர்த்த அனைத்து சனநாயக ஆதரவாளர்களையும் திறமையோடு ஒன்றிணைத்தார். ஏதெனியன் குதிரைப்படை மற்றும் எசுபார்த்தன்களின் ஒரு படை பைலுக்கு எதிராக அனுப்பப்பட்டது. ஆனால் இரண்டு முறை நடந்த பைல் போரில் திராசிபுலஸ் தலைமையிலான சனநாயக வாதிகள் அவர்களைத் தோற்கடித்தனர். பின்னர் திராசிபுலஸ் தலைமையிலான படையினர் அணிவகுத்து பிரேயஸ் துறைமுகத்தைக் கைப்பற்ற சென்றனர். அப்போது நடந்த முனிச்சியா போரில் முப்பது கொடுங்கோலர்கள் அனுப்பிய படையை தோற்கடித்து துறைமுகத்தைக் கைப்பற்றினர்.  

எசுபார்த்தா முதலில் லைசாந்தரை கூலிப்படையுடன் அனுப்பியது. அதன் நோக்கம் முப்பது சர்வாதிகாரிகளின் அதிகாரத்தை மீட்டெடுப்பதே ஆகும். பின்னர் மிக விரைவாக, எசுபார்த்தா பெலோபொன்னேசியன் கூட்டணியின் படையுடன் மன்னர் பௌசானியாசை அனுப்பியது. பிரேயஸ் போரில் மன்னர் பௌசானியாஸ் சனநாயகவாதிகளை தோற்கடித்தார். என்றாலும், அவர் பேச்சுவார்த்தை மூலமாக சனநாயகத்தை மீட்டெடுப்பதை ஏற்றுக்கொண்டார். இருப்பினும் சிலவர் ஆட்சிக்குழுவினருக்கு பாதுகாப்பான புகலிடமாக எலியூசிசை பிரித்து உருவாக்க வலியுறுத்தினார்.  

## பின்விளைவு
எசுபார்த்தாவில் லைசாண்டரின் சார்பினர் பௌசானியாஸ் மீது கோபமடைந்தனர். மேலும் மன்னர் அகிசுடன் சேர்ந்து கிமு 403 இன் இறுதி வரை பௌசானியாசிடம் விசாரணை மேற்கொண்டனர். அவர் மீது சாட்டிய குற்றச்சாட்டு குறித்து சரியாக தெரியவில்லை ஆனால் அதன் சாராம்சம் அவர் ஏதென்சில் மென்மையாக நடந்து கொண்டார் என்பது ஆகும். அகிஸ் உட்பட 15 செரோசியா உட்பட 15 பேர் குற்றவாளிகள் என்றும், 14 பேர் அதற்கு எதிராகவும் வாக்களித்தனர், ஆனால் 5 எபோர்களும் குற்றமற்றவர்கள் என வாக்களித்ததால் அவர் விடுவிக்கப்பட்டார்.
# மித்ராசென் யாதவ்



**மித்ராசென் யாதவ்** (*Mitrasen Yadav*)(11 சூலை 1934 - 7 செப்டம்பர் 2015) என்பவர் இந்திய அரசியல்வாதியும் சமாஜ்வாதி கட்சியினைச் சார்ந்தவரும் ஆவார்.  

## அரசியல்
மித்ராசென் இந்தியப் பொதுவுடைமைக் கட்சியின் உறுப்பினராகத் தனது அரசியல் வாழ்க்கையினைத் 1966ல் தொடங்கினார். இவர் உத்தரப்பிரதேசத்தின் பிரபலமான தலைவர் ஆவார். மக்கள் இவரை பாபுஜி என்று அழைக்கிறார்கள். இவர் எப்போதும் ஏழைகளுக்காகவும் தொழிலாளர்களுக்காகவும் போராடினார்.  

1977-ல், மித்ராசென் யாதவ் இந்தியப் பொதுவுடைமைக் கட்சி வேட்பாளராக மில்கிபூர் தொகுதியிலிருந்து உத்தரப் பிரதேச சட்டமன்றத்திற்குத் தேர்ந்தெடுக்கப்பட்டார். இவர் மீண்டும் மீண்டும் 1977, 1980, 1985 மற்றும் 2012 ஆண்டுகளில் நடைபெற்ற தேர்தல்களில் பிகாபூரிலிருந்து உத்தரப் பிரதேச சட்ட சபைக்குத் தேர்ந்தெடுக்கப்பட்டார்.  

1989ஆம் ஆண்டு நடைபெற்ற நாடாளுமன்றப் பொதுத்தேர்தலில், மித்ராசென் யாதவ், பொதுவுடைமைக் கட்சி வேட்பாளராக பைசாபாத் நாடாளுமன்றத் தொகுதியிலிருந்து 9வது மக்களவைக்குத் தேர்ந்தெடுக்கப்பட்டார். பின்னர் மார்ச் 4, 1995 இல், இவர் சமாஜ்வாதி கட்சியில் சேர்ந்தார். 1998-ல், அதே தொகுதியிலிருந்து சமாஜ்வாதி கட்சி வேட்பாளராக 12வது மக்களவைக்குப் போட்டியிட்டுத் தேர்ந்தெடுக்கப்பட்டார். 2004-ல், மித்ராசென் மீண்டும் பகுஜன் சமாஜ்வாதி கட்சியில் சேர்ந்தார். மேலும் 14வது மக்களவைக்கும் தேர்ந்தெடுக்கப்பட்டார். பின்னர் 2009ல் மீண்டும் சமாஜ்வாதி கட்சிக்குத் திரும்பினார்.  

## இறப்பு
மித்ராசென் யாதவ் செப்டம்பர் 7, 2015 அன்று காலை இறந்தார்.
# மாயாப்பூர்


**மாயப்பூர்** (**Mayapur**) இந்தியாவின் மேற்கு வங்காள மாநிலத்தின் நாடியா மாவட்டத்தின் கிருஷ்ணாநகர் சதர் தாலுகவில் உள்ள நவதீபம் ஊராட்சி ஒன்றியத்தில் அமைந்த இசுலாமிய மீனவர்கள் வாழும் பகுதியாகும். கங்கை ஆற்றின் துணையாறுகளான ஜலங்கி ஆறு மற்றும் பாகீரதி ஆறுகள் கூடுமிடத்தில் மாயப்பூர் அமைந்துள்ளது. இவ்வூர் கௌடிய வைணவ மையமாக உள்ளது. பக்திவேதாந்த சுவாமி பிரபுபாதாவின் சமாதி மாயாப்பூரில் உள்ளது. இஸ்கான் அமைப்பின் தலைமையிடமாக மாயாப்பூர் உள்ளது. இங்கு சந்திரோதயக் கோயில் உள்ளது. மாயப்பூர் கொல்கத்தாவிற்கு வடக்கே 130 கிலோ மீட்டர் தொலைவில் உள்ளது.  

## படக்காட்சிகள்

## அடிக்குறிப்புகள்
# ஜெர்


ஜெர் பெயர் பொறித்த குறுங்கல்வெட்டு, அபிதோஸ் மன்னர்கள் பட்டியல்]]  

ஜெர் பெயர் பொறித்த கல் பாத்திரம், தேசிய தொல்லியல் அருங்காசியகம், பிரான்சு]]  
**ஜெர்** (**Djer** (or **Zer** or **Sekhty**) பண்டைய எகிப்தை ஆண்ட முதலாம் வம்சத்தின் (கிமு 3100 – கிமு 2900) மூன்றாம் பார்வோன் ஆவார். இவர் கிமு 3000 ஆண்டில் பண்டைய எகிப்தை 40 ஆண்டுகள் ஆட்சி செய்தார். இவர் மெம்பிஸ் நகரத்தை தலைநகராகக் கொண்டு எகிப்தை ஆண்டார்.  

இவர் கிமு 31-ஆம் நூற்றாண்டின் நடுவில் வரை வாழ்ந்தார். இவரது மம்மியின் முன் கை மற்றும் இவரது மனைவியின் மம்மியும் எகிப்தியவியல் அறிஞர் *பிளிண்டர் பெட்ரி* என்பவர் அகழாய்வில் கண்டுபிடித்தார்.  

இவரது பெயர் பலெர்மோ கல், அபிதோஸ் மன்னர்கள் பட்டியல் மற்றும் துரின் மன்னர்கள் பட்டியல்களின் குறுங்கல்வெட்டுகளில் காணப்படுகிறது.  

ஜெர் மற்றும் அவரது தந்தை ஹோர்-ஆகாவின் கல்லறைகள் அபிதோஸ் நகரத்திற்கு அருகே உள்ள உம் எல்-காப் பகுதியில் அகழாய்வில் கண்டுபிடிக்கபட்டது.  

## படக்காட்சிகள்

## இதனையும் காண்க

- பாரோக்களின் பட்டியல்
- எகிப்தின் முதல் வம்சம்
- எகிப்தின் துவக்க கால அரச மரபுகள்
- அபிதோஸ்
# எம்டன் ஆழம்



**எம்டன் ஆழம்** (*Emden Deep*) தென்மேற்கு பசிபிக் பெருங்கடலில் உள்ள ஆழமான பகுதியாகும். காலாத்தியா ஆழம் என்ற பெயராலும் இப்பகுதி அழைக்கப்படுகிறது. 10540 மீட்டர் ஆழம் (34,580 அடி) கொண்ட பிலிப்பீன் அகழியைக் காட்டிலும் 6000 மீட்டர் அதிக ஆழம் (20000 அடி) கொண்டதாக எம்டன் ஆழம் கருதப்படுகிறது.  

1927 ஆம் ஆண்டு செருமானிய கப்பலான எம்டனால் எம்டன் ஆழம் முதன் முதலில் கண்டுபிடிக்கப்பட்டது. முதன்முதலில் 1951 ஆம் ஆண்டு டென்மார்க்கு நாட்டு கப்பலான கலாத்தியாவால் அதன் இரண்டாவது பயணத்தில் விரிவாக ஆராயப்பட்டது. இதனால்தான் காலாத்தியா ஆழம் என்ற பெயரையும் இப்பகுதி பெற்றது. மீன்கள், பன்முகக்காலிகள், முட்தோலிகள், பாக்டீரியாக்கள் போன்றவை டென்மார்க்கு நாட்டின் காலாத்தியா பயணத்தின் போது சேகரிக்கப்பட்ட உயிரியல் மாதிரிகளாகும். இவை அங்கு உயிர்வாழ்வது மட்டுமல்லாமல், கடலின் ஆழமான பகுதிகளில் செழித்து வளர்ந்தன என்பதையும் இப்பயணம் முதன்முறையாக நிரூபித்தது. இப்பயணத்தின் போது, ​​பிலிப்பீன்சு அகழி கடலின் ஆழமான பகுதியாக இருந்தது.  

மார்ச் 23, 2021 ஆம் ஆண்டு மார்ச்சு மாதம் 23 ஆம் நாள் அமெரிக்க கடலடி ஆய்வாளர் விக்டர் வெசுகோவோவும் பிலிப்பீன்சு கடல் ஆய்வாளர் தியோ புளோரன்சு ஓண்டாவும் எம்டன் ஆழத்திற்கான முதல் குழுவாக கடலுக்குள் இறங்கினர். இந்த பயணத்தில் நீருக்கடியில் கடற்பரப்புக்கு அருகில் பரந்த குப்பைகள் இருந்ததை கண்டுபிடித்தனர்.
# மாஸ் விங்ஸ்



**மாஸ் விங்ஸ்** (ஆங்கிலம்: *MASwings* <small>(*MASwings Sdn Bhd*)</small>; மலாய்: *MASwings*) என்பது கிழக்கு மலேசியாவில் வட்டார வானூர்திச் சேவைகளை வழங்கி வரும் ஒரு வானூர்தி நிறுவனமாகும். சபா, சரவாக் மாநிலங்களில் உள்ள நாட்டுப்புற நகரங்களுக்குச் சேவை வழங்குவதை *(Rural Air Services)* இலக்காகக் கொண்டு உள்ளது. இந்த நிறுவனம் மலேசியா எயர்லைன்சு நிறுவனத்தின் துணை நிறுவனமாகும்.  

ஏர் ஏசியா எக்சு *(AirAsia X)* அல்லது பிளை ஏசியன் எக்பிரஸ் *(FlyAsianXpress)* எனும் விமான நிறுவனம் 2006; 2007-ஆம் ஆண்டுகளில் சபா, சரவாக் மாநிலங்களில் நாட்டுப்புற விமானச் சேவையை வழங்கி வந்தது. அதற்கு முன்னர் மலேசியா எயர்லைன்சு நிறுவனம் 1965-ஆம் ஆண்டில் இருந்து 2006-ஆம் ஆண்டு வரை அந்தச் சேவையில் ஈடுபட்டு வந்தது.  

இந்த இரு நிறுவனங்களுக்குப் பிறகு மாஸ் விங்ஸ், அதே நாட்டுப்புறச் சேவையை நடத்தி வருகிறது. இந்த நிறுவனம் இதன் சேவையை 2007 அக்டோபர் மாதம் 1-ஆம் தேதி தொடங்கியது. இதன் தலைமையகம் தற்சமயம் சபா, கோத்தா கினபாலு பன்னாட்டு வானூர்தி நிலையத்தில் உள்ளது.  

இதற்கும் முன்னர் மாஸ் விங்ஸ் நிறுவனத்தின் தலைமையகம் மிரி வானூர்தி நிலையத்தில் இருந்தது.  

## சேவைகள்
; மலேசியா  
- சபா
  - கோத்தா கினபாலு - கோத்தா கினபாலு பன்னாட்டு வானூர்தி நிலையம் <small>தலைமை முனையம்</small>
  - கூடாட் - கூடாட் வானூர்தி நிலையம்
  - லகாட் டத்து - லகாட் டத்து வானூர்தி நிலையம்
  - சண்டக்கான் - சண்டக்கான் வானூர்தி நிலையம்
  - தாவாவ் - தாவாவ் வானூர்தி நிலையம்
- லபுவான்
  - லபுவான் - லபுவான் வானூர்தி நிலையம்
- சரவாக்
  - மிரி - மிரி வானூர்தி நிலையம்
  - கூச்சிங் - கூச்சிங் பன்னாட்டு வானூர்தி நிலையம்
  - பாகெலாலான் - பாகெலாலான் வானூர்தி நிலையம்
  - பாரியோ - பாரியோ வானூர்தி நிலையம்
  - பிந்துலு - பிந்துலு வானூர்தி நிலையம்
  - லாவாஸ் - லாவாஸ் வானூர்தி நிலையம்
  - லிம்பாங் - லிம்பாங் வானூர்தி நிலையம்
  - லோங் ஆகா - லோங் ஆகா வானூர்தி நிலையம்
  - லோங் பங்கா - லோங் பங்கா வானூர்தி நிலையம்
  - லோங் லேலாங் - லோங் லேலாங் வானூர்தி நிலையம்
  - லோங் செரிடான் - லோங் செரிடான் வானூர்தி நிலையம்
  - மருடி - மருடி வானூர்தி நிலையம்
  - முக்கா - முக்கா வானூர்தி நிலையம்
  - முலு - முலு வானூர்தி நிலையம்
  - சிபு - சிபு வானூர்தி நிலையம்
  - சரிக்கே - தஞ்சோங் மானிஸ் வானூர்தி நிலையம்

- 
  - தாராக்கான் கலிமந்தான் - சுவாதா பன்னாட்டு வானூர்தி நிலையம்

## விமானங்கள்

### சேவையில் உள்ள விமானங்கள்

ஜூலை 2020 நிலவரப்படி, மாஸ் விங்ஸ் பின்வரும் விமானங்களைக் கொண்டுள்ளது:  

<>  
**மாஸ் விங்ஸ் விமானங்கள்**

| விமானம் | சேவை | பதிவுகள் | பயணிகள் | குறிப்புகள் |  |
| --- | --- | --- | --- | --- | --- |
| ATR 72-500 | <>10</> | <>&mdash;</> | 68 |  |  |
| - | Viking Air DHC-6-400 Twin Otter | <>6</> | <>&mdash; | 19 | <small>கிராமப்புற விமான சேவைக்கு பயன்படுத்தப்படுகின்றன</small> |
</>
# கதானி கடற்கரை



**கதானி கடற்கரை** (*Gadani Beach*) அரபிக்கடலில் உள்ள ஒரு கடற்கரையாகும். பாக்கித்தான் நாட்டின் பலுசிசுத்தான் மாநிலம் அப் மாவட்டத்தில் பாயும் அப் நதிக்கும் கதானி நகரத்திற்கும் அருகில் அமைந்துள்ளது. கராச்சி நகரத்திற்கு வடமேற்கே 50 கிலோமீட்டர் தொலைவில் அமைந்துள்ள இந்த கடற்கரை ஒரு சிறந்த சுற்றுலாத் தளமாக விளங்குகிறது. கதானி என்ற மீன்பிடி கிராமத்தின் பெயரால் கடற்கரை அழைக்கப்படுகிறது.  

உலகத்தின் மூன்றாவது பெரிய கப்பல் உடைக்கும் முற்றமான கதானி கப்பல் உடைப்பு முற்றம் கதானி கடற்கரையில் அமைந்துள்ளது.  

## படக்காட்சியகம்
# பிலிப்பீன்சு வன ஈப்பிடிப்பான்


**பிலிப்பீன்சு வன ஈப்பிடிப்பான்** (*Philippine jungle flycatcher*)(*சையோரினிசு உரூபிகாடா*) என்பது பழைய உலகப் பறக்கும் பறவை குடும்பமான முயுசிகாபிடேயில் உள்ள ஒரு பாஸரின் பறவை சிற்றினமாகும். இது பிலிப்பீன்சு தீவுகளில் மட்டுமே காணப்படும் அகணிய உயிரி. இதன் இயற்கை வாழ்விடம் மிதவெப்பமண்டல அல்லது வெப்பமண்டல ஈரமான மலைக் காடுகள் ஆகும்.  

இந்த சிற்றினம் முன்பு *ரைனோமியாஸ்* பேரினத்தில் வகைப்படுத்தப்பட்டது. ஆனால் 2010ஆம் ஆண்டு மூலக்கூறு தொகுதிபிரிப்பாய்வின் முடிவுகளின் அடிப்படையில் *சையோரினிசுக்கு* மாற்றப்பட்டது. சுலா தீவுக்கூட்டத்தில் காணப்படும் சுலா வன ஈப்பிடிப்பான் (சை. ஓகுலரிசு) மற்றும் போர்னியோவைச் சேர்ந்த குரோக்கர் வன ஈப்பிடிப்பான் (சை*. ரூபிகிரிசா*) ஆகியவை 2021-ல் பன்னாட்டு பறவையியல் மாநாட்டில் தனித்தனி சிற்றினங்களாகப் பிரிக்கப்பட்டன. இந்த சிற்றினம் சிவப்பு வால் வன ஈப்பிடிப்பான் என்பதிலிருந்து பிலிப்பீன்சு வன ஈப்பிடிப்பான் என மறுபெயரிடப்பட்டது.
# பக்ரியா குறிப்பட கோபுரம்


**பக்ரியா குறிப்பட கோபுரம்** (*Bahria Icon Tower*) பாக்கித்தான் நாட்டின் கராச்சியில் உள்ள கிளிஃப்டனின் கடலோர நகராட்சியில் கட்டப்பட்டுள்ளது. வானளாவிய வளாகமான இந்த கட்டடம் 62-அடுக்கு கோபுரத்தை உள்ளடக்கியுள்ளது. 300 மீட்டர் (980 அடி) உயரம் கொண்டு பாக்கித்தானின் மிக உயரமான கட்டிடமாகவும் தெற்காசியாவில் ஐந்தாவது உயரமான கட்டிடமாகவும் சிறப்பு பெற்றுள்ளது. வளாகத்திற்கு அருகில் ஒரு 42-அடுக்கு கட்டடத்தையும் உள்ளடக்கியுள்ளது. இது பக்ரியா நகர குழுமத்திற்கு சொந்தமானதாகும்.  

## அமைவிடம்
உயர்தர கிளிஃப்டன் பகுதியில் இந்த வளாகம் நான்கு ஏக்கர் நிலப்பரப்பளவில் அமைந்துள்ளது. 8 ஆம் நூற்றாண்டின் ஆன்மீகவாதியாகவும் கராச்சியின் புரவலர் துறவியாகவும் பரவலாகக் கருதப்படும் அப்துல்லா சா காசியின் நினைவிடத்திற்கும் பாக் இப்னே காசிம் பூங்காவிற்கும் அருகில் இவ்வளாகம் அமைந்துள்ளது.  

## வரலாறு

பக்ரியா குறிப்பட கோபுரத்தின் கட்டுமானம் 2009 ஆம் ஆண்டு தொடங்கியது. கட்டுமானத்தின் போது, அடித்தளம் அமைப்பதற்கான அகழ்வு பணிகளின்போது போக்குவரத்துக்கு சிரமத்தை ஏற்படுத்தியது. 2017 ஆம் ஆண்டு அக்டோபர் மாதத்தில் இறுதிகட்டப் பணிகள் நிறைவடைந்தன. நவம்பர் 2018 ஆம் ஆண்டு நவம்பர் மாதத்தில் திருமண மண்டபம் மற்றும் திரையரங்கம் நிறுவப்பட்ட இடத்தில் சிறிய தீ விபத்து ஏற்பட்டது. பக்ரியா குழுமத்தின் உரிமையாளரான மாலிக் ரியாசு மீதான ஊழல் குற்றச்சாட்டுகளால் கட்டுமானத்தின் வேகம் மந்தமடைந்தது.  

## உள்ளமைப்பு
பிரதான கட்டடத்தின் 10 தளங்களில் பெறுநிறுவன அலுவலகங்கள் அமைந்துள்ளன. 40 தளங்கள் அடுக்குமாடி குடியிருப்புகளும், பாக்கித்தானின் மிக உயரமான மொட்டை மாடி உணவகம், இரட்டை அடுக்கு அதிவேக தூக்கிகள், ஒரு பேரங்காடி ஆகியவை இடம்பெரற்றுள்ளன. 16 அதிவேக உயர்த்திகள், 1700 வாகன நிறுத்துமிடங்கள் என மொத்தமாக 2,230,500 சதுரமீட்டர் (24,008,902 அடிகள்) பரப்பளவில் வானளாவி அமைந்துள்ளது.  
## விருதுகள்
- இடத்தை திறம்பட பயன்படுத்தியதற்காகவும், பயன்பாட்டை அதிகப்படுத்தியதற்கும் இவ்வளாகம் கட்டடக்கலை வடிவமைப்பு விருதுகளை வென்றது.

- 2012 ஆம் ஆண்டு உயர்தர கட்டிடக்கலைக்கான ஆசியா பசிபிக்கின் பன்னாட்டு சொத்து விருதை இவ்வளாகம் வென்றது.

## படக்காட்சியகம்
# கூடாட் வானூர்தி நிலையம்



**கூடாட் வானூர்தி நிலையம்** ; (ஆங்கிலம்: *Kudat Airport (KIA)*; மலாய்: *Lapangan Terbang Miri*) என்பது மலேசியா, சபா மாநிலத்தின் கூடாட் நகரில் அமைந்துள்ள ஒரு வானூர்தி நிலையம் ஆகும்.  

சபா மாநிலத்தின் கூடாட் பிரிவில் வாழும் மக்களுக்கான வானூர்திச் சேவை மையமாக விளங்குகிறது. கூடாட் நகரம் கோத்தா கினபாலுவில் இருந்து 190 கி.மீ. தொலைவில், கூடாட் தீபகற்பத்தில் அமைந்து உள்ளது.  

போர்னியோ தீவின் உச்ச மட்ட வடக்குப் பகுதி கிராமமான தஞ்சோங் சிம்பாங் மெங்காயாவ் *(Tanjung Simpang Mengayau)* கிராமத்திற்கு மிக அருகில் இந்த வானூர்தி நிலையம் உள்ளது.  

## பொது

கூடாட் வானூர்தி நிலையம் ஒரு பழைய இராணுவ வானூர்தி நிலையத்தின் தளத்தில் கட்டப்பட்டது. இரண்டாம் உலகப் போரில் ஜாவா மற்றும் உள்ளூர் ஆட்களின் கட்டாய உழைப்பைப் பயன்படுத்தி, ஜப்பானிய ஏகாதிபத்திய இராணுவம் விமான நிலையத்தைக் கட்டியது.  

இரண்டாம் உலகப் போரின் போது, ஓடு பாதை அமைப்பதற்கு, தார் பற்றாக்குறையினால் பவளப் பாறைகளைப் பயன்படுத்தி இருக்கிறார்கள். இந்த நிலையம் கட்டப்படும் போது, கட்டாய உழைப்பின் காரணமாகவும்; மலேரியா நோயினாலும் 50-க்கும் மேற்பட்டவர்கள் இறந்து விட்டார்கள்.  

இருப்பினும், மூன்று ஆண்டுகளுக்குப் பிறகு, 1945-ஆம் ஆண்டில் அமெரிக்காவின் B 52 ரக விமானங்களின் குண்டுவீச்சுகளால் ஓடு பாதை பெரிதும் பாதிக்கப்பட்டது. இறுதியில் பயன்படுத்த முடியாத அளவுக்கு சேதமடைந்தது.  

### சேவை
| <small>விமானச் சேவைகள்</small> | சேரும் இடங்கள் |  |
| --- | --- | --- |
| **மாஸ் விங்ஸ்**
(MASwings) | கோத்தா கினபாலு பன்னாட்டு வானூர்தி நிலையம்
சண்டக்கான் வானூர்தி நிலையம் | } |

## விபத்து
- 10 அக்டோபர் 2013 — கோத்தா கினபாலு நகரில் இருந்து கூடாட் விமான நிலையத்திற்குச் சென்ற மாஸ் விங்ஸ் விமானம் *(Otter 9M-MDM)* விபத்துக்குள்ளானது.
ஓடுபாதையில் இருந்து தள்ளிச் சென்று ஒரு வீட்டின் மீது மோதி சேதம் அடைந்தது. இந்த விபத்தில் துணை விமானி உட்பட இரண்டு பேர் இறந்ததாக உறுதி செய்யப்பட்டது.  

## காட்சியகம்
கூடாட் வானூர்தி நிலையத்தின் சில காட்சிகள்:
# ஜோய் கார்ப்ஸ்ட்ராங்



**ஜோய் கார்ப்ஸ்ட்ராங்** (பிறப்பு: 26 நவம்பர் 1988) என்று அறியப்படும் **ஜோசப் ஆம்ஸ்ட்ராங்** ஐக்கிய இராச்சியத்திலிருந்து செயற்படும் ஒரு ஆஸ்திரேலிய விலங்குரிமை ஆர்வலர் ஆவார். முன்னாள் குற்றவாளியான இவர், பின்னர் சமூக ஊடகங்கள் மற்றும் பொதுத் தளங்களில் உரையாற்றுவதன் மூலமும் விவாதங்கள், பல்வேறு தொலைக்காட்சி நேர்காணல்கள் ஆகியவற்றின் மூலமும் விலங்குரிமை குறித்தும் விலங்கின விடுதலை குறித்தும் நனிசைவ வாழ்க்கை முறை குறித்தும் பரப்புரை செய்பவராக மாறினார். வதைகூடங்களை ஆராய்தல் உள்ளிட்ட விலங்குரிமை தொடர்பான புலனாய்வுப் பணிகளையும் கார்ப்ஸ்ட்ராங் செய்து வருகிறார். அவர் RSPCA அமைப்பின் பண்ணைகளில் விலங்குகளைக் கொடுமைப்படுத்துவது குறித்த காணொளிக் காட்சிகளை வெளியிட்டு அவ்வமைப்பின் உறுதியளிக்கப்பட்ட திட்டத்திற்கு எதிராகவும் பிரச்சாரம் செய்துள்ளார்.  

## தனிப்பட்ட வாழ்க்கை
கார்ப்ஸ்ட்ராங் ஆஸ்திரேலியாவின் அடிலெய்டில் பிறந்து ஜோசப் ஆம்ஸ்ட்ராங் என்று அழைக்கப்பட்டார்.  

தனது பதினான்காவது வயதில் கார்ப்ஸ்ட்ராங் பள்ளிப்படிப்பை விட்டுவிட்டு கடுமையான போதைப் பழக்கத்திற்கு அடிமையானார்.  

மே 2021-ல், கார்ப்ஸ்ட்ராங் தான் தீயப் பழக்கங்களிலிருந்து முற்றிலுமாக விடுபட்டு எட்டு ஆண்டுகள் நிறைவடைந்ததைக் கொண்டாடும் வகையில் ஒரு காணொளியினை வெளியிட்டார்.  

## விலங்குரிமைச் செயற்பாடு

கார்ப்ஸ்ட்ராங் ஆஸ்திரேலியா, ஹாங்காங், இங்கிலாந்து ஆகிய இடங்களில் விலங்குரிமை குறித்த தெருச் செயல்பாட்டில் ஈடுபட்டுள்ளார். அடிதொட்டிகளுக்கு வெளியே விழிப்புணர்வை ஏற்படுத்தியும் வதைகூடப் படங்களையும் காணொளிகளையும் பகிர்வதன் மூலமும் நனிசைவ முறையை ஊக்குவிக்கும் இயக்கங்களான அனானிமஸ் ஃபார் தி வாய்ஸ்லெஸ் (Anonymous for the Voiceless), தி சேவ் மூவ்மெண்டு (the Save Movement) உள்ளிட்ட விலங்குரிமைக் குழுக்கள் சார்பில் நேரிலும் சமூக ஊடகங்களிலும் உரையாடி வருகிறார்.  

மே 2023-ல் இங்கிலாந்தின் கிரேட்டர் மான்செஸ்டரில் உள்ள ஆஷ்டன்-அண்டர்-லைன் நகரில் உள்ள பில்கிரிம்ஸ் பிரைட் வதைகூடத்தில் கண்காணிப்புக் கேமராக்களில் இருந்து எடுக்கப்பட்ட புகைப்படங்களை கார்ப்ஸ்ட்ராங் வெளியிட்டதாகக் குற்றம் சாட்டப்பட்டது. அவ்வதைகூடத்தில் பன்றிகள் "மிகவும் கொடூரமான" முறையில் கரியமில வாயுவைக் கொண்டு வதைக்கப்பட்டு கொல்லப்படுவதை இப்படங்கள் வெளிப்படுத்தின. இப்படங்கள் யாவும் கார்ப்ஸ்ட்ராங் தனது "பிக்னொரண்ட்" (Pignorant) என்ற புதிய ஆவணப்படத்திற்காக எடுக்கப்பட்ட காட்சிகளின் ஒரு பகுதியாகும். அனல் பறக்கும் அந்த விவாதத்தின் போது, கார்ப்ஸ்ட்ராங் மாடுகளின் மீது நிகழ்த்தப்படும் செயற்கைக் கருவூட்டலை பாலியல் துஷ்பிரயோகத்தின் ஒரு வடிவமாக விவரித்தார். 2020-ல் கார்ப்ஸ்ட்ராங் பிபிசி 3 தொலைகாட்சியில் நடந்த வீகன்வில் நிகழ்ச்சியில் பங்கோற்றார்.  

### 2024 கைது
ஏப்ரல் 2024-ல், இங்கிலாந்தின் வாட்டன் நகரில் உள்ள கிரான்ஸ்விக் கண்ட்ரி ஃபுட்ஸி நிறுவனத்தின் அமைவிடத்தில் ஒரு உயரமான பகுதியை ஆக்கிரமித்ததற்காக கார்ப்ஸ்ட்ராங் மற்றும் உடனிருந்த ஆறு நனிசைவ ஆர்வலர்கள் கைது செய்யப்பட்டனர். பன்றிகளைக் கொல்ல எரிவாயு அறைகளை அறமற்ற முறையில் பயன்படுத்துவது குறித்த விழிப்புணர்வை ஏற்படுத்த எண்ணி அவ்வாறு செய்ததாக கார்ப்ஸ்ட்ராங் தெரிவித்தார்.  

## மேற்கோள் தரவுகள்

## வெளியிணைப்புகள்
- கார்ப்ஸ்ட்ராங்கின் அதிகாரப்பூர்வ இணையதளம்
-
# ஓடி விளையாடு தாத்தா


**ஓடி விளையாடு தாத்தா** (*Odi Vilayaadu Thatha*) 1977 ஆம் ஆண்டு டி. என். பாலுவின் கதை, வசனம் இயக்கத்தில் வெளிவந்த தமிழ்த் திரைப்படமாகும். இத்திரைப்படத்தை கே. பி. தங்கவேல் தயாரித்தார். இப்படத்தில் சிறீகாந்த், சிறீபிரியா முக்கியக் கதாபாத்திரத்தில் நடித்திருந்தனர்.  

## நடிகர்கள்

;நடிகர்கள்  
- சிறீகாந்த்
- சிறீபிரியா
- வி. கே. ராமசாமி
- எஸ். ஏ. அசோகன்
- சுருளி ராஜன்
- ரவிசங்கர்
- ஜெய்கணேஷ்
- வி. கோபாலகிருஷ்ணன்
- வி. எஸ். ராகவன்
- உசிலைமணி
- குள்ளமணி

;நடிகைகள்  
- மனோரமா
- காந்திமதி
- உஷா ராணி
- கீதா சௌத்திரி
- சாந்தா
- பிருந்தா துளசி
- ஜெயசந்திரா

## பாடல்கள்
இத்திரைப்படத்திற்கு இளையராஜா இசையமைத்திருந்தார். பாடல் வரிகளை கவிஞர்கள் கண்ணதாசன், வாலி, திருப்பத்தூரான் ஆகியோர் எழுதியிருந்தனர்.  
**-

! எண்
! பாடல்
! பாடகர்(கள்)
! பாடலாசிரியர்
! நீளம்**

| 1 | ஓல்ட் எல்லாம் கோல்ட் | பி. சுசீலா | 04:15 |
| --- | --- | --- | --- |
| 2 | சின்ன நாக்கு சிமிழி மூக்கு | டி. எம். சௌந்தரராஜன், எஸ். பி. பாலசுப்பிரமணியம், மலேசியா வாசுதேவன் | 04:20 |
| 3 | ஒரு கோடி பொய்ய | எல். ஆர். அஞ்சலி |  |
| 4 | பார் ஆடை மறைத்தாலும் | எல். ஆர். ஈஸ்வரி | } |
# பாகெலாலான் வானூர்தி நிலையம்



**பாகெலாலான் வானூர்தி நிலையம்** ; (ஆங்கிலம்: *Ba'kelalan Airport (KIA)*; மலாய்: *Lapangan Terbang Ba'kelalan*) என்பது மலேசியா, சரவாக் மாநிலத்தில் லிம்பாங் பிரிவு, லாவாஸ் மாவட்டத்தில் அமைந்துள்ள ஒரு வானூர்தி நிலையம் ஆகும்.  

ஒன்பது கிராமங்களின் குழுமத்தை பாகெலாலான் என்று அழைக்கிறார்கள். இந்தக் கிராமக் குழுமம் மலிகான் பீட பூமியில் *(Maligan Highlands)*; கடல் மட்டத்தில் இருந்து சுமார் 3,000 அடி (910 மீ) உயரத்தில் உள்ளது.  

இந்தோனேசியா கலிமந்தான் எல்லையில் இருந்து 4 கி.மீ. தொலைவிலும்; சரவாக் லாவாஸ் நகரத்தில் இருந்து 150 கி.மீ. தொலைவிலும் உள்ளது.  

## பொது
பாகெலாலான் மலைப்பகுதியில் உள்ள ஒன்பது கிராமங்களில் வாழும் மக்கள் அனைவரும் லுன் பாவாங் பழங்குடி இனத்தைச் சேர்ந்தவர்கள். இவர்களுக்கான மருத்துவப் பொருட்கள்; மற்ற அத்தியாவசியப் பொருட்களைக் கொண்டு செல்லவும்; அங்கு உள்ளவர்களை பாரியோ; லாவாஸ்; மிரி நகரங்களுக்குக் கொண்டு வரவும் இந்த வானூர்தி நிலையம் பயன்படுகிறது. 19 இருக்கைகள் கொண்ட சிறிய விமானங்கள் பயன்படுத்தப் படுகின்றன.  

பாகெலாலான் எனும் பெயர் கெலாலான் நதியின் *(Kelalan River)* பெயரில் இருந்து உருவானது. ’பா’ எனும் முன்சொல் லுன் பவாங் மொழியில் ஈரமான நிலங்கள் என்று பொருள். இரண்டும் சேர்ந்து பாகெலாலான் என்று ஓர் இடத்தின் பெயரானாது.  

### மலை உப்பு

குளிர்ந்த மலைக் காலநிலையில், இங்கு ஆப்பிள், மாண்டரின் ஆரஞ்சு போன்ற பழ மரங்கள் வளர்க்கப் படுகின்றன. இங்கு அரிசியும் உற்பத்தி செய்யப்படுகிறது.  

மேலும் மலை உப்பு அருகிலுள்ள மலைகளில் இருந்து கிடைக்கிறது. இந்தப் பகுதியில் வாழும் மக்கள் அனைவரும் கிறிஸ்தவ இனத்தைச் சேர்ந்தவர்கள்.  

### சேவை
| <small>விமானச் சேவைகள்</small> | சேரும் இடங்கள் |  |
| --- | --- | --- |
| **மாஸ் விங்ஸ்**
(MASwings) | பாரியோ வானூர்தி நிலையம்; லாவாஸ் வானூர்தி நிலையம்; மிரி வானூர்தி நிலையம் | } |

## விபத்து
- 2008 செப்டம்பர் 13-ஆம் தேதி. ஒரு விமானம் (DHC-6 Twin Otte) தரையிறங்கும் போது ஓடுபாதையைத் தாண்டிச் சென்று விபத்துக்குள்ளானது. விமானத்தில் இருந்த பதினான்கு பேரும் உயிர் தப்பினர்.
# ஜேம்ஸ் ஆஸ்பே



**ஜேம்ஸ் ஆஸ்பே** (*James Aspey*) (பிறப்பு 10 நவம்பர் 1986) ஒரு ஆஸ்திரேலிய விலங்குரிமை ஆர்வலர் மற்றும் விரிவுரையாளர் ஆவார். விலங்கு வன்கொடுமை பற்றிய விழிப்புணர்வை ஏற்படுத்துவதற்காக ஓராண்டு முழுவதும் பேசாது மெளனமாக இருந்ததற்காக அவர் பிரபலமாக அறியப்படுகிறார்.  

## வாழ்க்கைக் குறிப்பு
ஜேம்ஸ் ஆஸ்பே ஆஸ்திரேலியாவின் சிட்னியில் பிறந்தார். ஆஸ்பேக்கு 17 வயதாக இருந்தபோது இரத்தப் புற்றுநோய் இருப்பது கண்டறியப்பட்டது. மருத்துவர்கள் அவர் ஆறு வாரங்கள் மட்டுமே உயிர் வாழ்வார் என்று சொன்னார்கள். இருப்பினும் அவர் குணமடைந்து மூன்று ஆண்டுகள் வேதிச்சிகிச்சை சிகிச்சைக்கு உட்படுத்தப்பட்டார். அந்த நேரத்தில் அவர் போதைப்பொருட்களுக்கு அடிமையாகத் தொடங்கினார். குணமடைந்த பிறகு, அவர் ஒரு தனிப்பட்ட உடற்பயிற்சியாளராக மாறி ஒரு பயணக் கப்பலில் பணியாற்றத் தொடங்கினார். இதன் வாயிலாக உலகம் முழுவதும் பயணம் செய்து விரிவுரைகளை வழங்கும் வாய்ப்பு கிட்டியது. கூடவே கப்பலில் உடற்பயிற்சி வகுப்புகளையும் நடத்தி வந்தார். ஏழு ஆண்டுகளுக்குப் பிறகு ஒரு நாள் கப்பலில் ஒரு இந்தியப் பயணி "விலங்குகளை உண்பது தீய கர்மா" என்று கூறியதைக் கேட்டு ஒரு வாரத்திற்கு பரிசோதனை அடிப்படையில் சைவ உணவு உண்பவராக மாற முயன்றார். சைவ உணவு பற்றிய கூடுதலாக அறியத் துவங்க அது இறுதியில் அவரை நனிசைவ வாழ்க்கை முறைக்கு இட்டுச் சென்றது. தாவர அடிப்படையிலான உணவு முறை முற்றிலும் ஆரோக்கியமானது என்றும் நம் உணவுக்காக விலங்குகளைத் துன்பத்துக்கு ஆளாக்கி அவற்றைக் கொல்வதை இனியும் நியாயப்படுத்தி ஏற்க முடியாது என்றும் அறிந்த மறுகணமே அவர் நனிசைவ வாழ்க்கை முறைக்கு மாறினார். ஓராண்டு யாரிடமும் பேசாமல் மௌன விரதம் இருந்த பின்னர், ஆஸ்பே உலகம் முழுவதும் பயணித்து உரை நிகழ்த்தத் தொடங்கினார். அடிதொட்டி நிகழ்வுகளை ஆவணப்படுத்தியும், தெருக்களில் விவாதங்களைப் படம்பிடித்தும், பேட்டிகள் தந்தும் தனது விலங்குரிமை செயற்பாட்டை ஆஸ்பே தொடர்ந்தார். ஆஸ்பே தற்போது பாலியில் தனது மனைவி நிக்கோல் ஆஸ்பேயுடன் வசித்து வருகிறார்.  

## விலங்குரிமை செயற்பாடுகள்
ஆஸ்பே ஆஸ்திரேலியாவைச் சுற்றிப் பயணம் செய்து ஒரு வலைப்பதிவை எழுதினார். இன்று மனிதர்கள் மற்ற விலங்குகளை உணவு, உடை, பொழுதுபோக்கு மற்றும் பரிசோதனைக்காகச் சுரண்டும் கொடூரமான வழக்கங்களைப் பற்றி மக்களிடையே விழிப்புணர்வை ஏற்படுத்த எண்ணி டார்வினிலிருந்து சிட்னிக்கு 5000 கி.மீ. மிதிவண்டியைக் கொண்டு கடந்தார்.  

விலங்குகளுக்கு இழைக்கப்படும் கொடுமைகளை எதிர்க்கும் நோக்கில் ஜனவரி 1, 2014 அன்று முதல் ஆஸ்பே தொடர்ந்து 365 நாட்களுக்கு பேசாமல் மெளனமாக இருப்பதாக உறுதி எடுத்துக்கொண்டார்.  

13 ஜனவரி 2015 அன்று, 10 மில்லியனுக்கும் அதிகமான முறை பார்க்கப்பட்ட ஒரு நேர்காணலில், ஆஸ்திரேலிய காலை நிகழ்ச்சியான சன்ரைஸில் என்ற தொலைக்காட்சி நிகழ்ச்சியில் உரை நிகழ்த்தி ஆஸ்பே தனது ஒரு வருட கால மௌனத்தைக் கலைத்தார்.  

2019-ம் ஆண்டு நியூ சவுத் வேல்ஸ் மாநிலத் தேர்தலில் அனிமல் ஜஸ்டிஸ் கட்சியின் வேட்பாளராக ஹீத்கோட் தொகுதியில் ஆஸ்பே போட்டியிட்டார். மேலும் அவரது இந்த அறிவிப்புக்கு முன், தேர்தல் முடியும் வரை வெளிநாட்டில் இருந்தார்.  

## மேற்கோள் தரவுகள்

## வெளியிணைப்புகள்
- 
-
# மெர்நெய்த்



**மெர்நெய்த்** (**Merneith**), பண்டைய எகிப்தை ஆண்ட முதல் வம்சத்தின் நான்காம் பார்வோன் ஜெத்தின் பட்டத்து அரசி ஆவார். மன்னர் ஜெத் சிறு குழந்தையான டென்னை விட்டு இறந்த பின்னர், பட்டத்து அரசி மெர்நெய்த், இளவரசர் டென்னின் சார்பில் எகிப்தின் காப்பாட்சியராகவும், இணை ஆட்சியாளராகவும் கிமு 2950 முதல் செயல்பட்டவர். வரலாற்றில் இவரே உலகின் மற்றும் எகிப்தின் அரசி ஆவார். (எகிப்திய பண்பாட்டின்படி, பெண்கள் முடிசூட்டிக் கொண்டு அரசாள முடியாது. ஆனால் சிறு வயது பட்டத்து இளவரசர்கள் மற்றும் உடல் நலமற்ற பார்வோன்களுடன் இணை ஆட்சியாளர்களாக எகிப்தை ஆட்சி செய்ய முடியும்.)  

அரசி மெர்நெய்த், பார்வோன் ஜெர்ரின் மகளும், பார்வோன் ஜெத்தின் மனைவியும், பார்வோன் டென்னின் தாயும், எகிப்தின் முதல் பார்வோன் நார்மெரின் பேத்தியும் ஆவார்.  

## அபிதோஸ் கல்லறைகள்


பண்டைய அபிதோஸ் நகரத்தில் எகிப்தின் முதல் வம்சம் மற்றும் இரண்டாம் வம்ச மன்னர் குடும்பத்தினர்களின் கல்லறைகளுடன், அரசு மெர்நெய்த்தின் கல்லறையும் உம் எல்-காப் எனுமிடத்தில் கண்டுபிடிக்கப்பட்டது. அதில் அரசி மெர்நெய்த் போன்ற இரண்டு கற்சிலைகள் கண்டுபிடிக்கப்பட்டது.  

1900-ஆம் ஆண்டில் எகிப்தியவியல் அறிஞர் *பிளிண்டர்ஸ் பெட்ரி* என்பவர் அபிதோஸ் நகரத்தில் அரசி மெர்நெய்த்தின் கல்லறையைக் கண்டுபிடித்தார், அதன் இயல்பு காரணமாக, அது முன்னர் அறியப்படாத பார்வோனுக்கு சொந்தமானது என்று நம்பினார். கல்லறையைத் தோண்டப்பட்ட போது களிமண் செங்கற்களால் வரிசையாக அமைக்கப்பட்ட ஒரு பெரிய நிலத்தடி அறை இருப்பதாகக் காட்டப்பட்டது. அரசி மெர்நெய்த்தின் கல்லறையச் சுற்றிலும் குறைந்தபட்சம் 40 பணியாளரின் துணை கல்லறைகளும் இருந்தது.  

## இதனையும் காண்க
- பண்டைய எகிப்திய அரசிகள்
# மலேசியா-நியூசிலாந்து தடையிலா வர்த்தக ஒப்பந்தம்

**மலேசியா-நியூசிலாந்து தடையிலா வர்த்தக ஒப்பந்தம்** (*Malaysia–New Zealand Free Trade Agreement*) மலேசியாவின் தலைநகரமான கோலாலம்பூரில் 2009 ஆம் ஆண்டு அக்டோபர் மாதம் 26 ஆம் தேதியன்று கையெழுத்தானது.  

மலேசியா நாடு நியூசிலாந்திற்கு கிடைத்துள்ள எட்டாவது பெரிய ஏற்றுமதிக்குரிய நாடாகும். 2008 ஆம் ஆண்டு ஏறக்குறைய 8 பில்லியன் டாலர் மதிப்புள்ள வர்ட்தக ஏற்றுமதியை நியூசிலாந்து நாடு எட்டியது. இவ்வொப்பந்தம் நியூசிலாந்து நாடாளுமன்றத்தால் 24 ஜூன் 2010 ஆம் ஆண்டு சூன் மாதம் 10 ஆம் நாளன்று அங்கீகரிக்கப்பட்டு 2010 ஆம் ஆண்டு ஆகத்து மாதம் முதல் நாள் முதல் நடைமுறைக்கு வந்தது.
# பாரியோ வானூர்தி நிலையம்



**பாரியோ வானூர்தி நிலையம்** ; (ஆங்கிலம்: *Bario Airport (KIA)*; மலாய்: *Lapangan Terbang Bario*) என்பது மலேசியா, சரவாக் மாநிலத்தில் மிரி பிரிவு; மிரி மாவட்டத்தில் உள்ள ஒரு வானூர்தி நிலையம் ஆகும்.  

பாரியோவிற்கு மிரி; மருடி நகர்களில் இருந்து வழக்கமான விமானச் சேவைகள் உள்ளன. பாரியோவில் முதல் விமான ஓடுதளம் சமய நோக்கங்களுக்காக 1953-இல் கட்டப்பட்டது.  

சரவாக் காலனித்துவ அரசாங்கம் 1961-இல் அந்த விமான ஓடுதளத்தை கையகப்படுத்தியது. ஒரு புதிய விமான ஓடுதளம் 1996-இல் கட்டி முடிக்கப்பட்டது.  

## பொது

பாரியோ என்பது 1000 மீ (3280 அடி) உயரத்தில் உள்ள பீடபூமியாகும். 13 முதல் 16 கிராமங்களைக் கொண்டது. கெலாபிட் சமூகத்தினர் அந்த உயர்நிலத்தில் நெல் சாகுபடி செய்கிறார்கள்.  

"பரியோ" என்ற பெயர் கெலாபிட் மொழியில் இருந்து வந்தது. "காற்று" என்று பொருள். பாரியோவை "சாங்க்ரி-லா" Shangri-La சொர்க்கம் என்றும் அழைக்கிறார்கள்.  

### சேவை
| <small>நிறுவனம்</small> | சேரும் இடங்கள் |  |
| --- | --- | --- |
| **மாஸ் விங்ஸ்**
(MASwings) | பாகெலாலான் வானூர்தி நிலையம்
லோங் லேலாங் வானூர்தி நிலையம்
லோங் செரிடான் வானூர்தி நிலையம்
மருடி வானூர்தி நிலையம்
மிரி வானூர்தி நிலையம் | } |
# அச்சலேசுவர் மகாதேவர் கோயில்



**அச்சலேசுவர் மகாதேவர் கோயில்** (*Achaleshwar Mahadev Temple*) என்பது இந்தியாவின் ராஜஸ்தானின் சிரோஹி மாவட்டத்திலுள்ள ஆபு சாலை வட்டம், அச்சல்கர் கோட்டைக்கு வெளியே அமைந்துள்ள ஒரு சிவன் கோயிலாகும்.  

இக்கோயில் கி.பி 9 ஆம் நூற்றாண்டில் கட்டப்பட்டதாக நம்பப்படுகிறது. மேலும் பரமார வம்சத்தால் கட்டப்பட்டதாகவும் தெரிகிறது. இந்த வம்சம் கோட்டையின் அசல் கட்டமைப்பைக் கட்டிய பெருமைக்குரியது. பின்னர் புனரமைக்கப்பட்டு, புதுப்பிக்கப்பட்டு, கிபி 1452 இல் மஹாராணா கும்பாவால் அச்சல்கர் என்று பெயரிடப்பட்டது.
# அச்சல்கர் கோட்டை


**அச்சல்கர்** கோட்டை ( *Achalgarh Fort* ) என்பது இந்தியாவின் இராஜஸ்தானில் அபு மலைக்கு வடக்கே 11 கிலோமீட்டர் (6.8 மைல்) ) தொலைவில் அமைந்துள்ள ஒரு கோட்டையாகும். மேலும் இது ஒரு மலை வாழிடமுமாகும் . இந்த கோட்டை முதலில் பரமார வம்ச ஆட்சியாளர்களால் கட்டப்பட்டது. பின்னர் பொ.ச. 1452 -இல் ராணா கும்பாவால் புனரமைக்கப்பட்டு, புதுப்பிக்கப்பட்டு அச்சல்கர் என்று பெயரிடப்பட்டது. அவரது ஆட்சியின் போது கட்டப்பட்ட 32 கோட்டைகளில் இதுவும் ஒன்றாகும்.  

கோட்டை தற்போது பாழடைந்த நிலையில் உள்ளது. கோட்டையின் முதல் வாயில் "அனுமன்போல்" என்று அழைக்கப்படுகிறது. இது கீழ் கோட்டையின் நுழைவாயிலாக இருந்தது. இது சாம்பல் நிறக் கற்களால் கட்டப்பட்ட இரண்டு கோபுரங்களைக் கொண்டுள்ளது. இது உள் கோட்டையின் நுழைவாயிலாக இருந்தது.  

கோட்டையிலும் அதைச் சுற்றிலும் வரலாற்று மற்றும் மத முக்கியத்துவம் வாய்ந்த சில அம்சங்கள் உள்ளன. அச்சலேசுவர் மகாதேவர் கோயில் கோட்டைக்கு வெளியே உள்ளது. அங்கு சிவனின் பாதம் வணங்கப்படுகிறது. பித்தளையாலான நந்தியும் உள்ளது. கோயிலுக்கு அருகில் ஒரு குளத்தைச் சுற்றி மூன்று கல்லாலான எருமைகள் நிற்கின்றன. கோட்டையில் சைனக் கோவில்களும் உள்ளன. இவை பொ.ச.1513-இல் கட்டப்பட்டன.
# புட்டா சுதாகர் யாதவ்


**புட்டா சுதாகர் யாதவ்** (*Putta Sudhakar Yadav*) ஓர் இந்திய அரசியல்வாதியாவார். தொழிலதிபருமாக இருந்த இவர் திருமலை திருப்பதி தேவசுதானத்தின் அறங்காவலர் குழுவின் முன்னாள் தலைவராக இருந்தார். 1964ஆம் ஆண்டு நவம்பர் மாதம் 21ஆம் தேதியன்று இவர் பிறந்தார்.  

## அரசியல் வாழ்க்கை
புட்டா சுதாகர் யாதவ் 2014 ஆம் ஆண்டு நடைபெற்ற தேர்தலில் மைடுகூர் சட்டமன்றத் தொகுதியில் தெலுங்கு தேசம் கட்சியின் வேட்பாளராகப் போட்டியிட்டு 11,522 வாக்குகள் வித்தியாசத்தில் தோல்வியடைந்தார். ஆந்திரப் பிரதேச அரசால் 2015ஆம் ஆண்டு ஏப்ரல் மாதம் 27ஆம் தேதியன்று திருமலை திருப்பதி தேவசுதானத்தின் அறங்காவலர் குழுவின் இயக்குநராக நியமிக்கப்பட்டார். பின்னர் இவர் 11 ஏப்ரல் 2018 அன்று திருமலை திருப்பதி தேவசுதானத்தின் தலைவராக நியமிக்கப்பட்டார். 2019ஆம் ஆண்டு சூன் மாதம் 19 அன்று பதவி விலகினார்.
# நாயகி தேவி



**ராணி நாயகி தேவி** ( *Naiki Devi* ) என்பவர் சோலங்கி வம்சத்தின் ராணியாக இருந்தார். இவர் 1175 ஆம் ஆண்டு முதல் தனது மகன் இரண்டாம் மூலராஜாவின் குழந்தைப் பருவத்தில் சோலங்கி வம்சத்தின் (சோலங்கி இராஜபுத்திரர்கள்) ஆட்சி பிரதிநிதியாக இருந்தார். . இவர் சந்தேல மன்னன் பேரரசர் பரமார்த்தியின் குடும்பத்தில் பிறந்திருக்கலாம். இவர் சௌளுக்கிய மன்னன் அஜயபாலனை மணந்தார் . 1178 இல், ராணி நாயகி தேவி இராஜ்புத்திர கூட்டமைப்பைக் கசக்ரடா போரில் வழிநடத்தி, கோரி முகமதுவை கதாராராகதக் கணவாயில் தோற்கடித்தார். கோரி முகமது இந்தப் போரில் தோல்வியடைந்த பிறகு பாலைவனம் வழியாக ஆப்கானித்தானுக்கு பின்வாங்க வேண்டிய கட்டாயம் ஏற்பட்டது.  

## வாழ்க்கை
மெருதுங்காவின் பிரபந்தசிந்தாமணியின் கூற்றுப்படி இவருடைய முந்தைய வாழ்க்கை தெரியவில்லை. இவர் பரமார்த்தி மன்னன் ஒருவரின் மகள். இந்த பரமார்த்தி முன்பு கதம்ப மன்னர் பெர்மாதிதேவன் என்று தவறாக ஊகிக்கப்பட்டது. ஆனால் குறிப்பிடத்தக்க வரலாற்றாசிரியர் அசோக் குமார் மஜும்தாரின் கூற்றுப்படி, அவர் சந்தேலப் பேரரசர் பரமார்த்தியின் மகளாக இருக்கலாம் (கி.பி. 1165-1203 பொ.ச.).  

இவர் சோலங்கிய ஆட்சியாளரான அஜயபாலனை மணந்தார். இவர்களுக்கு மூலராஜா என்ற மகன் பிறந்தார். பின்னர் மூலராஜா தனது தந்தையின் மரணத்திற்குப் பிறகு அரசரானார். மூலராஜா 1175-இல் அரசனானபோது உரிய வயது அடையாத காரணத்தால் நாயகி தேவி தனது மகனுக்கு ஆட்சியாளராக இருந்தார்.  

தனது மகனின் குழந்தைப் பருவத்தில், நாயகி தேவி சோலங்கியப் பேரரசின் ஆட்சியாளராக இருந்தார். அந்த நேரத்தில்தான் கோரி முகமது பொ.ச. 1178-இல் தார்ப் பாலைவனம் வழியாக இந்தியா மீது படையெடுத்தார். வரலாற்றாசிரியர் மெருதுங்கா வழங்கிய விரிவான விளக்கத்தில், நாயகி தேவி தனது மகன் மூலராஜாவை மடியில் எடுத்துக்கொண்டு சோலங்கிப் படையின் தலைமையில் அணிவகுத்துச் சென்று, கதாராராகதக் கணவாயில் கோரி படைகளைத் தோற்கடித்து, தனது மகனுக்கு "கஜினி மன்னனை வென்றவர்" என்ற பட்டத்தைப் பெற்றுத் தந்தார். போரின் இடம் அபு மலையின் அடிவாரத்தில் உள்ள காயந்த்ரா என்ற கிராமமாக அடையாளம் காணப்பட்டுள்ளது.
# மணியன் (இதழாளர்)

**மணியன்** (*Manian*) என்பவர் தமிழ்நாட்டைச் சேர்ந்த இதழாளர் ஆவார். வேங்கடசுப்பிரமணியன் என்ற இயற்பெயரை உடைய இவர் ஆனந்த விகடன் இதழில் தலைமை உதவியாசிரியராகப் பணியாற்றியவர். அவ்விதழில் இதயம் பேசுகிறது என்ற தலைப்பில் தனது பயணக்கட்டுரைகளை எழுதினார்.  

## புதினங்கள்
மணியன் ஆனந்தவிகடன், இதயம் பேசுகிறது ஆகிய இதழ்களில் தொடர்கதைகள் பலவற்றை எழுதினார்.  
1. இதய வீணை 1972; உதயம் புரொடக்சன்சு.
1. இலவு காத்த கிளி; உதயம் புரொடக்சன்சு.
1. இதயமலர்; 1976; உதயம் புரொடக்சன்சு.
1. சிரித்து வாழ வேண்டும்; 1974; உதயம் புரொடக்சன்சு.
1. பல்லாண்டு வாழ்க; 1975; உதயம் புரொடக்சன்சு.
1. மோகம் முப்பது வருஷம் 1976; சொர்ணாம்பிகா புரொடக்சன்சு.

## பயணக்கதைகள்
மணியன் முதன்முறையாக அமெரிக்க ஐக்கிய நாட்டின் அழைப்பின்பேரில் 1966ஆம் ஆண்டில் இங்கு சென்றார். அப்பயண அனுபவத்தை ஆனந்த விகடன் இதழில் 'இதயம் பேசுகிறது' என்ற பெயரில் தொடராக வெளிவந்தது. அதன் பின்னர் அவர் வெவ்வேறு நாடுகளுக்குச் சென்றார். அவற்றைப்பற்றி வரிசையாக 'இதயம் பேசுகிறது' என்ற பெயரிலேயே தொடர்கள் எழுதினார். அவை நூல்களாக வெளிவந்தன.  
1. இதயம் பேசுகிறது (அமெரிக்கா, பிரிட்டன் பயணக்கதை), முதல் பதிப்பு 1968 ஆகத்து. பக்கங்கள் 336; வாசன் என்டர்பிரைஸஸ் வெளியீடு
1. இதயம் பேசுகிறது II சப்பானிய பயணக்கதை, முதற்பதிப்பு 1972; பக்கங்கள் 168; வாசன் என்டர்பிரைஸஸ் வெளியீடு
1. இதயம் பேசுகிறது IIஅ சிங்கப்பூர், மலேசியா, ஆசுதிரேலியா பயணக்கதை
1. இதயம் பேசுகிறது III ஐரோப்பிய பயணக்கதை
1. இதயம் பேசுகிறது IV உருசிய பயணக்கதை
1. இதயம் பேசுகிறது V ஆப்ரிக்க பயணக்கதை
1. இதயம் பேசுகிறது VI வியட்நாம் பயணக்கதை
1. இதயம் பேசுகிறது VII மேற்கு ஆப்ரிக்க பயணக்கதை
1. இதயம் பேசுகிறது VIII இந்தோனேசிய பயணக்கதை; 1976 மே; ஆனந்தவிகடன், சென்னை.
1. இதயம் பேசுகிறது IX தென்னமெரிக்க பயணக்கதை
1. இதயம் பேசுகிறது X மெக்சிகோ பயணக்கதை
1. இதயம் பேசுகிறது XI இலங்கைப் பயணக்கதை; 1979 ஏப்ரல்; மணியன் பதிப்பகம், 7, அனுமந்தராவ் சாலை, பாலாசி நகர், சென்னை 14; பக்.120.
1. இதயம் பேசுகிறது XII
1. இதயம் பேசுகிறது XIII
1. இதயம் பேசுகிறது XIV
1. இதயம் பேசுகிறது XV நேப்பாளப் பயணக்கதை

## இதழ்கள்
மணியன் பல்வேறு இதழ்களை வெளியிட்டார். அவற்றுள் சில:  
1. இதயம் பேசுகிறது
# ஹோர்-ஆகா




**ஹோர்-ஆகா** (**Hor-Aha** (or **Aha** or **Horus Aha**) கிமு 3100-ஆம் ஆண்டில் பண்டைய எகிப்தை ஆண்ட முதல் வம்சத்தின் இரண்டாம் மன்னர் ஆவார். இவரது தந்தை நார்மெர் ஆவார். இவருக்குப் பின் இவரது மகன் ஜெர் எகிப்தை ஆண்டார்.  

இவரது பெயர் துரின் மன்னர்கள் பட்டியல் மற்றும் அபிதோஸ் மன்னர்கள் பட்டியல்களில் காணப்படுகிறது.  
## கல்லறை

மன்னர் ஹோர்-ஆகா மற்றும் அவரது மனைவி பெனெரிப்க்கான B10, B15 மற்றும் B19 என மூன்று அறைகளுடன் கூடிய கல்லறை அபிதோஸ் நகரத்தின், உம் எல்-காப் பகுதியில் மன்னர் நார்மெர் கல்ல்லறைக்கு அருகில் நிறுவப்பட்டுள்ளது.  

## படக்காட்சிகள்

## இதனையும் காண்க
- உம் எல்-காப்
- பாரோக்களின் பட்டியல்
- பண்டைய எகிப்திய அரசமரபுகள்
# ஜெத்


மன்னர் ஜெத் பெயர் பொறித்த குறுங்கல்வெட்டு]]  

**ஜெத்** (**Djet**), பண்டைய எகிப்தை கிமு 2980-இல் பத்தாண்டுகள் ஆண்ட முதல் வம்சத்தின் நான்காம் மன்னர் ஆவார். ஜெத்தின் ஓரசு பெயர் பாம்பு என்பதாகும். எனவே இம்மன்னரின் பெயர் குறித்த இடங்களில் பருந்துடன் கூடிய பாம்புச் சின்னம் இருக்கும்.  

மன்னர் ஜெர்ரின் மகனான ஜெத் தனது சகோதரிகளான மெர்நெய்த், அஹென்நெய்த் ஆகியோர்களை மணந்தவர். மன்னர் ஜெத்திற்கும்-அரசி மெர்நெய்த்திற்கும் பிறந்தவரே இளவரசன் டென். டென் சிறுவனாக இருக்கும் போதே மன்னர் ஜெத் இறந்து விடுகிறான். எனவே தனது இளம் மகன் டென்னை அரியணையில் அமர்த்திய மெர்நெய்த், டென்னின் காப்பாட்சியாராக எகிப்தை ஆட்சி செய்கிறார்.  

## கல்லறை

, நடு எகிப்து]]  

நாடு எகிப்தின் உம் எல்-காப் எனுமிடத்தில் கல்லறை எண் Z-இல் மன்னர் ஜெத் மற்றும் அரசி மெர்நெய்த் கல்லறைகள் உள்ளது. இக்கல்லறையில் மன்னர் ஜெத் உருவ சிறபம், பருந்தை சுற்றி வளைத்த பாம்பின் சிற்பம் கண்டுபிடிககப்பட்டது. மேலும் செப்புக் கருவிகள் கண்டுபிடிக்கப்பட்டது.  

## இதனையும் காண்க
- மெர்நெய்த்
- டென்
- எகிப்தின் முதல் வம்சம்
- பண்டைய எகிப்திய மன்னர்கள்
- பண்டைய எகிப்திய அரசமரபுகள்
# மங்கரசுவளையபாளையம் தூக்கிவச்சான்பாறை பெருங்கற்காலச்சின்னம்

**மங்கரசுவளையபாளையம் தூக்கிவச்சான்பாறை பெருங்கற்காலச்சின்னம்** என்பது தமிழ்நாட்டின் ஈரோடு மாவட்டம், நம்பியூர் வட்டம், வேமாண்டபாளையம் கிராமத்தின் அருகே, மங்கரசுவளையபாளையம் கிராமத்தில் அமைந்துள்ளது.  
வரலாற்று ஆய்வாளர்களான முடியரசு, வெள்ளியங்கிரி, மற்றும் ஆனந்தன் ஆகியோரை உள்ளடக்கிய குழுவினர், இங்குள்ள சூரப்பநாயக்கன் குட்டை என்னும் பாறைக்குழியில் ஆய்வு மேற்கொண்டபோது இந்தப் பெருங்கற்கால ஈமச்சின்னத்தைக் கண்டறிந்தனர். இந்தப் பெருங்கற்கால ஈமச்சின்னம் சுமார் 3000 ஆண்டுகள் பழமை வாய்ந்ததாகக் கருதப்படுகிறது.  
## அமைவிடம்
இவ்வூர் நம்பியூரிலிருந்து 9.3 கி.மீ. தொலைவிலும், புளியம்பட்டியிலிருந்து 12.6 கி.மீ. தொலைவிலும், சேவூரிலிருந்து 12.7 கி.மீ. தொலைவிலும், கொளப்பலூரிலிருந்து 22.9 கி.மீ. தொலைவிலும், குன்னத்தூரிலிருந்து 27.2 கி.மீ. தொலைவிலும், கோபிச்செட்டிபாளையத்திலிருந்து 30.1 கி.மீ. தொலைவிலும், மாவட்டத் தலைநகரான ஈரோட்டிலிருந்து 61 கி.மீ. தொலைவிலும் அமைந்துள்ளது. வேமாண்டபாளையத்தின் அஞ்சல் குறியீட்டு எண் 641603 ஆகும்.  

இரண்டடி உயரம் கொண்ட கரடுமுரடான மூன்று பாறைக்கற்களை, கல் அடுப்பு போல ஒன்றிணைத்து வைத்து அடித்தளம் அமைத்துள்ளனர். இந்த அடித்தளத்தின் மீது கூம்பு வடிவிலான பெருங்கல் ஒன்று நிறுத்தப்பட்டுள்ளது. பெருங்கல்லின் குறுகிய பகுதி அடித்தளத்தின் மீது பொருத்தி நிறுத்தப்பட்டுள்ளது. கூம்புக்கல்லின் மேற்பகுதி 11 அடி விட்டமும் கீழ்ப்பகுதி 5.5 அடி விட்டமும் கொண்டது. இந்தப் பெருங்கல்லின் எடை சுமார் இரண்டு டன் என்று செய்திக்குறிப்பு தெரிவிக்கிறது. கரடுமுரடான ஒரு சங்கை (conch) ஓர் அடித்தளத்தில் பொருத்தி நிறுத்தி வைத்தது போல இது தோற்றம் தருகிறது.  

மிகுந்த எடைகொண்ட கரடுமுரடான பெருங்கற்கால ஈமச்சின்னங்கள் தருமபுரி மற்றும் கிருஷ்ணகிரி மாவட்டங்களில் மிகுதியாகக் கண்டறியப்பட்டுள்ளன. எனினும், கொங்குநாட்டில் கண்டறியப்பட்ட இந்தப் பெருங்கற்கால ஈமச்சின்னம் வரலாற்று ஆய்வாளர்களை வியப்படையச் செய்துள்ளது. இது தொடக்ககாலத்து கல்திட்டை (Dolmen) வகையைச் சேர்ந்ததாகலாம் என்று தொல்லியலாளரான தி.சுப்பிரமணியம் கருதுகிறார். தொல்லியலாளரான பூங்குன்றன், கொங்குநாட்டில் காணப்படும் அரிய பெருங்கற்கால ஈமச்சின்னமாக இதனைக் கருதுகிறார். மாவட்டத் தொல்லியல் அதிகாரி நந்தகுமாருக்கு இது குறித்துத் தகவல் தெரிவிக்கப்பட்டுள்ளது.
# வசீலி அலெக்செயெவ்

**வசீலி அலெக்செயெவ்** (உருசியன்: Василий Иванович Алексеев; 7 சனவரி 1942 – 25 நவம்பர் 2011) என்பவர் சோவியத் ஒன்றியத்தின் பளு தூக்கும் வீரர். இவர் 80 உலக சாதனைகளையும் 81 சோவியத் ஒன்றிய சாதனைகளையும் புரிந்தார். ஒலிம்பிக் போட்டியில் 1972 ஆம் ஆண்டும் 1976 ஆம் ஆண்டும் தங்கம் வென்றார்.  

## வாழ்க்கைச் சுருக்கம்
18 வயதாக இருக்கும் போது டிருட் தன்னார்வலர் விளையாட்டு மையத்தில் பளு தூக்கும் பயற்சியை பயிற்சியாளர் ருடோல்ப் பிலைபில்டர் மூலம் தொடங்கி, 1968 வரை பயிற்சியை அங்கு தொடர்ந்தார். 1968 ஆம் ஆண்டிலிருந்து பயிற்சியை தனியாக எந்த பயிற்சியாளரும் இன்றி செய்தார். இவர் மற்ற பெரும் பளு தூக்குபவர்கள் போல் பெரிய உடம்பு உடையவர் அல்ல அதனால் உடம்பில் எடையை கூட்ட ஊக்குவிக்கப்பட்டார். 1970 சனவரி அமெரிக்காவின் ஒகையோ மாநிலத்தின் கொலம்பசு நகரில் உலக பளுதூக்குவோர் போட்டியில் தன் முதல் உலக சாதனையை புரிந்தார்.
# கோத்ரி ஆறு, சத்தீசுகர்



**கோத்ரி ஆறு** (*Kotri River*) என்பது பரல்கோட் ஆறு என்றும் அழைக்கப்படுகிறது. இது இந்தியாவில் சத்தீசுகர் மற்றும் மகாராட்டிராவின் கட்சிரோலி மாவட்டம் வழியாகப் பாய்ந்து செல்லும் இந்திராவதி ஆற்றின் துணை ஆறாகும்.  

இது மேற்குத் தொடர்ச்சி மலையில் பசுதாரில் உருவாகிறது. இது பாம்ரகட் அருகே இந்திராவதி ஆற்றினைச் சந்திக்கும் வரை தெற்கே நோக்கிப் பாய்கிறது.
# மனேர் ஆறு


**மனேர் ஆறு** (*Maner River*) அல்லது **மனைர்** அல்லது **மானேறு** (மராத்தி : मानेर)(தெலுங்கு: மானேறு) என்பது இந்தியாவில் கோதாவரி ஆற்றின் துணை ஆறாகும். இந்த ஆற்றின் குறுக்கே கட்டப்பட்டுள்ள கீழ் மனேர் அணை, தெலங்காணா மாநிலம் கரீம்நகர் மற்றும் ராமகுண்டத்தில் உள்ள தேசிய அனல் மின் நிறுவன மின் உற்பத்தி நிலையத்திற்குக் குடிநீர் வழங்குகிறது. சிர்சில்லாவிற்கு அருகிலுள்ள மன்வாடா கிராமத்தில் நடு மனையர் அணையும், ராஜண்ணா சிர்சில்லா மாவட்டத்தின் கம்பீரப்பேட்டை மண்டலத்தில் உள்ள நர்மலா கிராமத்திற்கு அருகில் நிசாம் காலத்தில் மேல் மனைர் அணையும் கட்டப்பட்டது.
# திருப்பதி வருவாய்க் கோட்டம்


**திருப்பதி வருவாய்ப் பிரிவு** (*Tirupati revenue division*) என்பது இந்தியாவின் ஆந்திரப் பிரதேச மாநிலத்தின் திருப்பதி மாவட்டத்தில் உள்ள ஒரு நிர்வாகப் பிரிவு ஆகும். மாவட்டத்தில் உள்ள 3 வருவாய் கோட்டங்களில் இதுவும் ஒன்று. இதன் நிர்வாகத்தின் கீழ் 9 வட்டங்கள் உள்ளன. இப்பிரிவின் தலைமையகமாகத் திருப்பதி செயல்படுகிறது. பிரிவில் 1 நகராட்சி மற்றும் 1 மாநகராட்சி உள்ளது.  

## வரலாறு
ஒரு பகுதியாக இருந்தபோது திருப்பதி வருவாய் கோட்டம்]]  
வருவாய் கோட்டம் முதலில் சித்தூர் மாவட்டத்தின் ஒரு பகுதியாக இருந்தது. 4 ஏப்ரல் 2022 அன்று புதிதாக உருவாக்கப்பட்ட திருப்பதி மாவட்டத்தின் ஒரு பகுதியாக தற்போது மாற்றப்பட்டது.  

## நிர்வாகம்
இப்பிரிவில் உள்ள வட்டங்கள் மற்றும் நகர்ப்புற குடியிருப்புகளின் விவரங்கள்:  
| மாநகராட்சி | திருப்பதி |  |
| --- | --- | --- |
| நகராட்சி | புத்தூர் | } |

## மேலும் பார்க்கவும்

- ஆந்திரப் பிரதேசத்தில் உள்ள வருவாய்ப் பிரிவுகளின் பட்டியல்
- திருப்பதி மாவட்டம்
# திருப்பதி நகர மேம்பாட்டு முகமை


**திருப்பதி நகர மேம்பாட்டு முகமை** (*Tirupati Urban Development Authority*) அல்லது துடா எனச் சுருக்கமாக அழைக்கப்படுவது, இந்திய மாநிலமான ஆந்திரப் பிரதேசத்தின் திருப்பதி மாவட்டத்தில் உள்ள திருப்பதி மற்றும் அதன் சுற்றுப்புறப் பகுதி மேம்பாட்டிற்கான ஒரு அரசு நிறுவனம் ஆகும். *ஆந்திரப் பிரதேச நகர்ப்புற மேம்பாட்டுச் சட்டம் 1975*இன் படி ஆந்திரப் பிரதேச அரசால் 6 நவம்பர் 1981 அன்று இந்நிறுவனம் திருப்பதியைத் தலைமையிடமாகக் கொண்டு செயல்படும் என்று அறிவிக்கப்பட்டது. தற்போது இது அதிகார வரம்பை உள்ளடக்கியது. இது திருப்பதி, திருமலை, ரேணிகுண்டா, சந்திரகிரி, ஸ்ரீகாளஹஸ்தி, புத்தூர், நகரி, சத்தியவேடு, கார்வேட்டிநகரம், புத்தூர் மற்றும் சுற்றியுள்ள 160 கிராமங்களை உள்ளடக்கியது.